Esperanto aktuell

Esperanto aktuell estas la titolo de la gazeto de la Germana Esperanto-Asocio (GEA). Jare aperas ses numeroj. Ekde 2011 la gazeton kune redaktas la baratdevena germano Yashovardhan Singh kaj la slovako Stano Marček – internacia redakcia duopo. Ekde la numero 3/2018 (249)  ĝi aperas kun la subtitolo Informationen für Esperantofreunde in Deutschland und Österreich (Informoj por Esperanto-amikoj en Germanio kaj Aŭstrio).Esperanto aktuell. Informationen für Esperantofreunde in Deutschland und Österreich. Deutscher Esperanto-Bund (Hrsg.), Berlin 3/2018.

 Enhavo 
La tuta revuo enhavas artikolojn ĉu en la Germana ĉu en Esperanto.

En ĝi aperas informoj pri la Esperanto-movado en Germanujo, raportoj pri Esperanto-ekskursoj, multe da novaĵoj el Interreto, fragmentoj de aliaj gazetoj kiuj parolis pri Esperanto, kalendaro de venontaj Esperanto-aranĝoj, impresoj post okazaĵoj en Esperanto-centroj, intervjuoj.

Kelkaj paĝoj kun fotoj estas presitaj kolore.

 Historio 
Kiam la longjara afergvidanto de GEA kaj ĉefredaktoro de la Germana Esperanto-Revuo (poste Eŭropa Esperanto-Revuo) Ludwig Pickel mortis en majo 1978, ĉesis aperi la revuo kaj la Esperanto-novaĵoj (Pilo-Press), kiujn li eldonis en Esperanto kaj en germana lingvo.

La unua eldonaĵo kun la titolo Esperanto aktuell aperis en 1978,eldonita de la Ludwig-Zamenhof-Gesellschaft, kiu provis altiri “amikojn de Esperanto„. La societo kunvenis regule dum la germanaj Esperanto-Kongresoj kaj sin engaĝis por la ĝenerala agnosko kaj apliko de la internacia lingvo Esperanto. Ĝi eldonis Esperanto aktuell ĝis 1981 en germana lingvo en interkonsento kun GEA kaj plenigis per tio la breĉon. Redaktoro estis Holm Sörensen.Esperanto aktuell. Zeitschrift der Ludwig-Zamenhof-Gesellschaft 4/1978, S. 26, kolofono.

Samtempe aperis Esperanto en F.R.Germanio kiel oficiala bulteno de GEA precipe en Esperanto.

En 1981 la Ludwig-Zamenhof-Gesellschaft dissolviĝis, kaj GEA transprenis ĉiujn rajtojn, ankaŭ la rajton pri la titolo Esperanto aktuell.Esperanto en F.R.Germanio. Oficiala bulteno de Germana Esperanto-Asocio, numero 25, oktobro 1981, Heinrich Nischwitz (red.), Bensheim, p, 2.

Ekde 1982 GEA aperigis  kun la sama nomo Esperanto aktuell iom aliaspekta en la sama formato A5 sian novan revuon kiel Organo de Germana Esperanto-Asocio. Dek jarojn poste ĝi ricevis la aspekton (kaj formaton, A4) de la regiona Esperanto-gazeto en Badeno-Virtembergo (Esperanto in Baden-Württemberg). Dum la unuaj jaroj oni eldonis alterne esperantlingvan kaj germanlingvan ekzempleron, sed fine oni decidis havi ĉiujn ekzemplerojn miksite.

 Pasintaj redaktoroj 
Redaktoroj de Esperanto aktuell estis i.a. Richard Reuchlin, Dirk Willkommen, Rudolf-Josef Fischer, Andreas Ludden, Frank Stocker, Alfred Knapp, Ziko van Dijk, Dirk Kretschmann kaj Alfred Schubert.

 Referencoj 

 Vidu ankaŭ 
 Esperanto-gazetoj en Germanio

 Eksteraj ligiloj 
 jen la kompletaj eldonoj de 2011 ĝis 2023 (en formato PDF, la lasta jarkolekto ankaŭ atingeblas, sed nur kun pasvorto, por abonantoj, sed ĉiu eldono antaŭ la lasta jaro libere videblas por ĉiu)


Kategorio:Esperanto-gazetoj en Germanio
Kategorio:Germana Esperanto-Asocio
Kategorio:Esperanto-gazetoj